次和焦治中雲洞紀遊十四韻
作者：戴表元
朝代：宋

paragraphs: 是身虛空中，如雲本無有。
遊行又其寄，縱樂安得久。
嵌巖大磈質，鑱削奇鬼手。
棟宇起何年，名稱出誰口。
憶昔扳藤蔓，淩空訝雞狗。
疏疏石生窾，剡剡室懸斗。
乘峻開棧梯，緣明掛窗牖。
豈無題壁堂，多逢斫畬叟。
賢侯韋平家，雅韻王謝友。
驪珠百四十，模寫已八九。
坐我南樓牀，澆我北海酒。
人生主客意，如此豈云偶。
風花命浮沉，木雁天可否。
悠然付一噓，山靈倘回首。